Adalgarius divina miseratione sanctæ matris ecclesiæ beati Nazarii præsul, omnibus ad quos hoc scriptum nostræ mediocritatis pervenerit pie in Christo viventibus. Decedente vivæ recordationis Karolo gloriosissimo imperatore augusto qui hanc ecclesiam pluribus donis ampliavit, videlicet nostro tempore abbatiam Flaviniacum dictæ ecclesiæ confirmavit, filius ejus dominus Ludovicus gloriosus rex qui ex more regio hæreditati successit. Imminentibus ergo peccatis et consurgentibus iniquorum filiis qui regiæ illius potestati a Deo ordinatæ contradicere et pro posse contraire non timuerunt, nos quoque qui tunc superscriptæ ecclesiæ præesse videbamur non eorum minis, nec illatis cedentes damnis, sed pro debito in illius fidelitate perdurantes, quem et electione et genere regem esse noveramus, multa et inaudita mala ab iisdem suis infidelibus sustinuimus, et pene universa parochia nostra deprædata et ecclesiarum res annulatæ sunt. Ob quam rem deprecantibus nobis sub Theodorico comite villam Beliniacum, quæ retro ab ecclesia sancti Nazarii ex longinquo fuerat abstracta, præcepto suæ auctoritatis restituit, et ad usus canonicorum nimium destitutorum æternaliter delegavit. Eo autem abeunte viam totius carnis, magnificus dux Boso comitatum Augustudunensem pacifica susceptione adeptus est, cujus munificentiam humili prece precantes, obtinuimus amore et timore Dei ut in eleemosyna domini Karoli imperatoris augusti filiique sui Ludovici atque suæ, cujus tunc potestatis erat, ob amplioris firmitatis augmentum ipsum præceptum, quod exinde factum fuerat, super altare beatissimi martyris Nazarii mittere juberet. Nam et ex dicta villa Lucennacum similiter idem piissimus dux Boso agere non omisit. Nobis autem quibus tunc temporis hujusmodi largitionis pia confirmatio omnipotentis Dei misericordia operata est, visum fuit ut unam villarum id est Beliniacum, stipendiis clericorum sancti Nazarii scripto nostræ auctoritatis confirmaremus. Ad hoc enim Domini adminiculo eam impetravimus, credentes non solum illis qui contulerunt præmium profuturum, sed necnon nobis, cujus deprecatio per misericordiam Dei collata est, remunerationem defuturam. Statuimus ergo et auctoritate beati Petri, imo per eum nobis a Deo collata decernimus, ut hæ sanctæ res sine aliqua substractione et injusta minoratione vel commutatione, usibus canonicorum sancti Nazarii deserviant, eorumque utilitatibus necessaria subministrent, orantes assidue pro statu totius regni atque pro domino Karolo imperatore augusto et pro Ludovico rege atque pro glorioso duce Bosone necnon et inclito comite Theodorico et eorum uxoribus, atque liberis qui sint vel futuri fuerint etc.